Omnibus presentes litteras inspecturis, officialis curie Autissiod. salutem in Domino. Notum facimus universis quod in nostra presencia constitutus Hugo de Subtus-Ulmum, Autissiodori, miles, in perpetuam eleemosynam dedit, concessit et quittavit fratribus militie Templi, totum censum quem habebat in territorio de Valant, tam censum illum in quo participabat cum abbate et conventu S. Germani Autissiodorensis, quam omnem alium censum quem habebat ibidem. Ita tamen quod Guibertus Chevriers, in censu illo habebit in perpetuum tres solidos censuales, in quibus faciet homagium dictis fratribus milicie Templi. Et de illis tribus solidis censualibus in perpetuum erit homo eorumdem fratrum. In cujus rei testimonium, ad petitionem dicti Hugonis, presens scriptum fecimus annotari et sigilli nostri impressione muniri. Actum, anno Domini Mº CCº tricesimosexto, mense julio.